b'\n_START_ARTICLE_\nHans Woschnagg\n_START_SECTION_\n\xc5\xbdivljenje\n_START_PARAGRAPH_\nHans Woschnagg je bil rojen v dru\xc5\xbeini \xc5\xa1o\xc5\xa1tanjskega usnarja in kasneje industrialca Franza Xaverja Woschangga in Marije Woschnagg (rojena Kramer) kot najstarej\xc5\xa1i izmed devetih otrok. Skupaj z bratom Franzom Woschnaggom je vodil tovarno usnja v \xc5\xa0o\xc5\xa1tanju Lederwerke von Franz Woschnagg  na prehodu iz 19. v 20. stoletje, v \xc4\x8dasu ko je po vplivu, pomenu in obsegu to podjetje do\xc5\xbeivelo svoj vi\xc5\xa1ek. Tako Franz kot Hans sta se v svojih mladostnih letih sprva prakti\xc4\x8dno izpopolnjevala tako v doma\xc4\x8di tovarni kot tudi v tujini. Zaradi ve\xc4\x8d let prakti\xc4\x8dnih izku\xc5\xa1enj sta v o\xc4\x8detovem podjetju uvajala razne novosti in postopoma postala solastnika koncerna. _NEWLINE_Hans Woschnagg je bil aktiven v gospodarstvu in tudi dru\xc5\xbebenem ter kasneje politi\xc4\x8dnem \xc5\xbeivljenju. Deloval je v Schallthaler Spar und Creditverein Sch\xc3\xb6nstein (\xc5\xa0o\xc5\xa1tanjski Hranilnici in posojilnici), bil je prostovoljni gasilec (Freiwillige Feuerwehr), deloval je kot \xc5\xa1o\xc5\xa1tanjski \xc5\xbeupan v zadnjih letih Avstro-Ogrske monarhije in bil v letih 1908 in 1909 izvoljen za de\xc5\xbeelnega poslanca._NEWLINE_Hans Woschnagg se je poro\xc4\x8dil z Rafaelo Negri iz Celja in v zakonu sta se jima rodila dva otroka, h\xc4\x8der Suzana in sin Hans Erich. Tako kot njegov o\xc4\x8de Franz Xaver in njegov brat Franz se je tudi Hans v nara\xc5\xa1\xc4\x8dajo\xc4\x8dem nacionalnem boju med nem\xc5\xa1tvom in slovenstvom na Spodnjem \xc5\xa0tajerskem odlo\xc4\x8dil ter zastopal nem\xc5\xa1ko stran. Umrl je leta 1911, star 48 let v Cataniji na Siciliji. Pokopan je bil v Celju.'